
A bél intramurális vérellátásának vizsgálata in vivo mikroszkópia segítségével

Bevezetés: A bélfal intramuralis vérellátását a múltban főként postmortem végzett infiltrációs technikák segítségével tanulmányozták, de az intramuralis anasztomózisokat illetően számos kérdés megválaszolatlan maradt. Ezek tisztázása fontos a modern rekonstruktív sebészet számára. Célunk az intramuralis erek antimesenterialis és longitudinalis anasztomózisainak in vivo funkcionális vizsgálata Orthogonal Polarisation Spectral Imaging (OPS) segítségével.
Módszerek: Jejunum szegmenseket vizsgáltunk altatott törpesertésekben (n=5). Antimesenterialis anasztomózisok vizsgálata: 1. csoport (kontroll): antimesenterialis inciziót végeztünk. 2. csoport: a hosszanti inciziót a mesenterialis és az antimesenterialis vonal között végeztük el. 3. csoportban a bélkacsot paramesenterialisan vágtuk fel. Mindhárom esetben a mucosa mikrokeringését a metszésvonal mellett mértük. A longitudinális anasztomózisok vizsgálata: Antimesenterialis incizió után lekötöttünk 2 egymás melletti mesenterialis vasa rectát (1. csoport) és a lekötéssel szemben lévő bélfal microcirculatióját vizsgáltuk. A 2. csoportban 4 vasa recta a 3. csoportban 6 vasa recta került lekötésre. A felvételeinket off line analizáltuk, vörös vértest (VVT) áramlási sebességet és perfúziós rátát (PR) számoltunk.
Eredmények: Antimesenterialis anasztomózisok: A csoportok között szignifikáns (p<0,05) különbséget sem a VVT áramlási sebességében sem PR-ban nem találtunk. Longitudinális anasztomózisok: az 1. csoportban nem, de a 2. (M=232 ± 11 µm/s) és a 3. (M=53 ± 6 µm/s) csoportban szignifikánsan csökkent a VVT áramlási sebesség a kontrollhoz (M=589 ± 39 µm/s) képest.
Következtetés: Méréseink szignifikáns antimesenterialis és limitált longitudinális intramuralis kommunikációt igazoltak a sertések jejunumában.



